+-----------------------------------------------------------------------+
| 1. ปัจจัยความเสี่ยง                                                       |
+-----------------------------------------------------------------------+

การดำเนินธุรกิจของบริษัท ฯ ต้องเผชิญความเสี่ยงต่างๆ ซึ่งความเสี่ยงดังกล่าวประกอบด้วยความเสี่ยงในการประกอบธุรกิจโดยทั่วไปและความเสี่ยงจากการประกอบธุรกิจของบริษัท ฯ ซึ่งอาจส่งผลกระทบอย่างมีนัยสำคัญต่อรายรับ ผลกำไร สินทรัพย์ สภาพคล่อง ผลประกอบการ การดำเนินธุรกิจ หรือมูลค่าหุ้นของบริษัทฯ อย่างไรก็ตามอาจมีความเสี่ยงอื่นๆ ซึ่งบริษัทฯไม่อาจทราบได้ในขณะนี้ หรือบริษัทฯเห็นว่าอาจจะไม่มีผลกระทบอย่างมีนัยสำคัญต่อผลประกอบการหรือการดำเนินธุรกิจของบริษัทฯในขณะนี้ ดังนั้นผู้ลงทุนควรพิจารณาปัจจัยความเสี่ยงอื่นๆ ที่อาจเกิดขึ้นกับบริษัทฯนอกเหนือจากปัจจัยความเสี่ยงที่ปรากฏในเอกสารฉบับนี้ด้วย

+-----------------------------------------------------------------------+
| 1.1 ความเสี่ยงจากความผันผวนของอุตสาหกรรมการท่องเที่ยว                        |
+-----------------------------------------------------------------------+

เนื่องจากหนึ่งในธุรกิจหลักของบริษัทฯคือการประกอบธุรกิจโรงแรม
ซึ่งมีความสัมพันธ์กับจำนวนของนักท่องเที่ยวทั้งในและต่างประเทศ
ดังนั้นปัจจัยความเสี่ยงจากภายนอกที่ทำให้เกิดความผันผวนของอุตสาหกรรมการท่องเที่ยว
ซึ่งบริษัทฯไม่สามารถควบคุมได้ เช่น การก่อการร้าย การแพร่ระบาดของโรคติดต่อแบบเฉียบพลัน
รวมถึงภัยธรรมชาติ
อาจส่งผลกระทบโดยตรงต่อปริมาณนักท่องเที่ยวในประเทศและนักท่องเที่ยวจากต่างประเทศที่กำลังจะเข้ามาท่องเที่ยวในประเทศไทย
ซึ่งผลกระทบนี้ส่งผลเป็นวงกว้างไม่เพียงเฉพาะประเทศไทยและบริษัทฯเท่านั้น
แต่รวมถึงอุตสาหกรรมการท่องเที่ยวทั้งภูมิภาคเอเชียด้วยเช่นกัน

บริษัทฯมีนโยบายกระจายและลดความเสี่ยงโดยพยายามรักษาสัดส่วนรายได้ระหว่างค่าห้องพักและค่าอาหารที่เหมาะสม
กลยุทธ์การกระจายธุรกิจตามแหล่งท่องเที่ยวในหลายแห่งเพื่อลดความเสี่ยงจากกรณีที่มีปัจจัยลบที่มีผลต่อการท่องเที่ยวเฉพาะแหล่งใดแหล่งหนึ่ง
การเพิ่มสัดส่วนลูกค้าที่เป็นนักท่องเที่ยวภายในประเทศและการกระจายฐานลูกค้าต่างชาติให้ครอบคลุมหลากหลายประเทศมากยิ่งขึ้นเพื่อลดความเสี่ยงการกระจุกตัวของลูกค้ากลุ่มใดกลุ่มหนึ่ง
รวมถึงการเตรียมความพร้อมทั้งทางด้านกลยุทธ์ทางการตลาดและการควบคุมค่าใช้จ่ายในการดำเนินงาน
นอกจากนี้การลงทุนในธุรกิจขายอาหารและเครื่องดื่มของบริษัทฯช่วยให้บริษัทฯมีการกระจายความเสี่ยงของธุรกิจที่เหมาะสม
เนื่องจากรายได้จากธุรกิจขายอาหารและเครื่องดื่มมีความผันผวนที่น้อยกว่า โดยในปี 2549 บริษัทฯ
มีสัดส่วนรายได้จากธุรกิจอาหารร้อยละ 49 จากธุรกิจโรงแรมร้อยละ 37
ธุรกิจให้เช่าศูนย์การค้าและอสังหาริมทรัพย์ร้อยละ 3 ธุรกิจสปาร้อยละ 3
ธุรกิจพัฒนาอสังหาริมทรัพย์ และอื่น ๆ ร้อยละ 8

+-----------------------------------------------------------------------+
| 1.2 ความเสี่ยงจากการแข่งขันในธุรกิจโรงแรม                                   |
+-----------------------------------------------------------------------+

ปัจจุบันมีโรงแรมที่มีกลุ่มลูกค้าเป้าหมายใกล้เคียงกับกลุ่มลูกค้าเป้าหมายของบริษัทฯจำนวนมากขึ้น
จึงทำให้เกิดการแข่งขันในเรื่องราคา ซึ่งอาจจะส่งผลกระทบกับรายได้และกำไรของบริษัทฯในที่สุด
อย่างไรก็ตามบริษัทฯเชื่อมั่นว่าด้วยกลยุทธ์การตลาดและภายใต้การควบคุมดูแลอย่างใกล้ชิดจากคณะกรรมการบริหารซึ่งมีความชำนาญและประสบการณ์ในธุรกิจโรงแรมและการบริหารงานด้วยตนเองภายใต้เครื่องหมายการค้าของตนเอง(“อนันตรา”)
การบริหารงานด้วยตนเองภายใต้เครื่องหมายการค้า “แมริออท” (Franchise)
การบริหารงานโดย Four Seasons Hotels and Resorts Asia Pacific Pte. Ltd.
ภายใต้เครื่องหมายการค้า “โฟร์ซีซั่นส์” และการบริหารงานโดย Hotel Licensing
Corporation ซึ่งเป็นกลุ่มบริษัท แมริออทโฮเทล ภายใต้เครื่องหมายการค้า “เจดับบลิว
แมริออท” ซึ่งเป็นเครื่องหมายการค้าที่มีชื่อเสียงระดับโลก
ประกอบกับบริษัทฯได้ประกอบธุรกิจในประเทศไทยเป็นระยะเวลานานจึงมีฐานลูกค้าประจำทั้งภายในประเทศและต่างประเทศ
นอกจากนี้บริษัทฯยังมีการลงทุนในธุรกิจอื่นๆที่มีความเกี่ยวข้องกับธุรกิจโรงแรม เช่น
ธุรกิจขายอาหารและเครื่องดื่ม ธุรกิจให้เช่าศูนย์การค้าและอสังหาริมทรัพย์
ธุรกิจให้บริการเพื่อสุขภาพ และธุรกิจบันเทิง
ทำให้บริษัทฯสามารถให้บริการแก่ผู้บริโภคได้อย่างครบวงจรเมื่อเปรียบเทียบกับผู้ประกอบการโรงแรมรายอื่น
บริษัทฯจึงมีการเติบโตของรายได้และกำไรสุทธิเพิ่มขึ้นมาโดยตลอด

+-----------------------------------------------------------------------+
| 1.3 ความเสี่ยงจากการแข่งขันในธุรกิจประเภทอาหารและเครื่องดื่ม                    |
+-----------------------------------------------------------------------+

ธุรกิจการให้บริการด้านอาหารและเครื่องดื่มเป็นธุรกิจที่มีการแข่งขันค่อนข้างสูง
อีกทั้งยังเป็นธุรกิจที่มีการป้องกันผู้เข้าร่วมธุรกิจรายใหม่ต่ำ อย่างไรก็ตาม
การแข่งขันในธุรกิจของอาหารประเภทนี้จำเป็นที่จะต้องมีการวางแผนการตลาดเพื่อครอบคลุมผู้บริโภคจำนวนมาก
ซึ่งการจัดตั้งธุรกิจร้านอาหารที่มีเครือข่ายครอบคลุมทั่วประเทศ จำเป็นต้องใช้เงินลงทุนจำนวนมาก
รวมทั้งต้องมีแบรนด์ที่เป็นที่ยอมรับ มีทีมผู้บริหารที่มีประสบการณ์สูง
และเป็นผู้ประกอบการที่ได้รับการยอมรับในวงการธุรกิจ บริษัทฯ
ได้มีการขยายสาขาครอบคลุมในเขตชุมชนที่มีกำลังซื้อและมีอัตราการบริโภคสูงทำให้บริษัทสามารถครองส่วนแบ่งการตลาดที่สูงกว่าคู่แข่ง
จึงทำให้ธุรกิจในกลุ่มนี้มีการเติบโตอย่างต่อเนื่อง

+-----------------------------------------------------------------------+
| 1.4 ความเสี่ยงจากการริเริ่มโครงการใหม่                                      |
+-----------------------------------------------------------------------+

จากวิสัยทัศน์ของบริษัทฯหากมีความเป็นไปได้ในการลงทุน บริษัทฯอาจเริ่มลงทุนในโครงการใหม่ๆ
ซึ่งอาจมีความเสี่ยงในเรื่องของการก่อสร้าง เช่น การปรับตัวสูงขึ้นของราคาวัสดุก่อสร้าง
ปัจจัยในเรื่องระบบสาธารณูปโภคและสิ่งแวดล้อม
ซึ่งอาจส่งผลกระทบต่อต้นทุนและการควบคุมคุณภาพในการก่อสร้างโครงการใหม่
อย่างไรก็ตามบริษัทฯไม่คาดว่าจะได้รับความเสียหายดังกล่าว
เนื่องจากตามปกติบริษัทฯจะเข้าทำสัญญาการก่อสร้างกับผู้รับเหมาก่อสร้าง
ซึ่งได้ระบุต้นทุนในการก่อสร้างที่แน่นอนไว้ในสัญญา
และมีการควบคุมคุณภาพการก่อสร้างให้ได้ตามมาตรฐานอย่างต่อเนื่องเพื่อลดความเสี่ยงต่างๆ
อันอาจเกิดขึ้นจากการก่อสร้าง นอกจากนี้ก่อนเริ่มดำเนินโครงการใหม่
บริษัทฯจะทำการสำรวจสิ่งแวดล้อมและระบบสาธารณูปโภคในบริเวณที่ตั้งของโครงการใหม่ก่อนดำเนินการก่อสร้าง
เพื่อสร้างความมั่นใจในความเป็นไปได้ของโครงการและขจัดความเสี่ยงที่อาจเกิดขึ้น

+-----------------------------------------------------------------------+
| 1.5 ความเสี่ยงจากการที่บริษัทฯไม่มีที่ดินของตนเอง                                |
+-----------------------------------------------------------------------+

ที่ดินที่เป็นที่ตั้งของโรงแรมบางแห่งในปัจจุบันเป็นที่ดินที่บริษัทฯได้ทำสัญญาเช่าไว้กับเจ้าของที่
การไม่มีที่ดินเป็นของตนเองจึงเป็นความเสี่ยงของบริษัทฯที่นักลงทุนควรตระหนักถึง อย่างไรก็ตาม
สัญญาเช่าที่บริษัทฯทำไว้กับผู้ให้เช่ามีอายุสัญญาเฉลี่ยคงเหลือประมาณ 16 ปี
และบริษัทฯมีสิทธิต่ออายุสัญญาโดยเฉลี่ยได้อีก โดยมีค่าเช่าตามที่จะตกลงกัน
และบริษัทฯก็ได้ปฏิบัติตามสัญญาเช่าและมีความสัมพันธ์ที่ดีกับผู้ให้เช่าตลอดมา
บริษัทฯจึงเชื่อมั่นว่าความเสี่ยงดังกล่าวไม่มีนัยสำคัญในระยะเวลาอันใกล้

+-----------------------------------------------------------------------+
| 1.6 ความเสี่ยงในการต่อสัญญาแฟรนไชส์                                        |
+-----------------------------------------------------------------------+

การดำเนินงานของบริษัทฯภายใต้แบรนด์ต่างๆส่วนมากจะได้รับแฟรนไชส์มาจากต่างประเทศโดยดำเนินงานตามข้อตกลงภายใต้สัญญาแฟรนไชส์
ดังนั้นจึงอาจมีความเสี่ยงที่เกิดขึ้นจากการที่มิได้รับอนุญาตให้ต่อสัญญาหรือการเปลี่ยนแปลงรายละเอียดในสัญญาแฟรนไชส์แต่ละสัญญา
บริษัทฯจึงได้ทำการบริหารความเสี่ยงดังกล่าวโดยการขอต่ออายุสัญญาแฟรนไชส์ล่วงหน้าก่อนที่สัญญาจะหมดอายุลงเพื่อสร้างความมั่นใจในผลประโยชน์ที่จะได้รับในระยะยาวของบริษัทฯและผู้ถือหุ้น
โดยปัจจุบันอายุสัญญาแฟรนไชส์มีการต่ออายุล่วงหน้าประมาณ 25 ปี โดยเฉลี่ย

+-----------------------------------------------------------------------+
| 1.7 ความเสี่ยงจากการต่ออายุสัญญาเช่ากับเจ้าของพื้นที่                             |
+-----------------------------------------------------------------------+

สถานที่ตั้งของร้านอาหารเป็นหนึ่งในปัจจัยหลักของความสำเร็จในการดำเนินธุรกิจร้านอาหาร
ดังนั้นจึงอาจเกิดความเสี่ยงหากไม่สามารถต่อสัญญาเช่าพื้นที่และความเสี่ยงในการเปลี่ยนแปลงของรายละเอียดในสัญญาใหม่ที่จะถูกจัดทำขึ้น
อย่างไรก็ตามเนื่องจากบริษัทฯเป็นเจ้าของร้านอาหารภายใต้แบรนด์ต่างๆหลายแบรนด์ซึ่งเป็นที่ยอมรับของผู้บริโภค
จึงส่งผลให้บริษัทฯมีอำนาจต่อรอง อีกทั้งบริษัทฯยังมีนโยบายในการทำสัญญาระยะยาวกับเจ้าของพื้นที่
ซึ่งจะช่วยลดความเสี่ยงดังกล่าวได้อย่างมาก

+-----------------------------------------------------------------------+
| 1.8 ความเสี่ยงในระบบสารสนเทศ                                            |
+-----------------------------------------------------------------------+

การดำเนินงานส่วนใหญ่ของบริษัทฯได้พึ่งพาระบบคอมพิวเตอร์สารสนเทศเป็นอย่างมากโดยเฉพาะระบบฐานข้อมูลที่สำคัญต่างๆ
ดังนั้นหากเกิดเหตุการณ์ขัดข้องของระบบสารสนเทศจะส่งผลให้เกิดความเสี่ยงต่อการดำเนินงานของบริษัท
ฯ
อย่างไรก็ตามปัจจุบันบริษัทฯใช้เทคโนโลยีและระบบสารสนเทศที่ทันสมัยและมีแผนฉุกเฉินรองรับในการให้บริการลูกค้าและการจัดทำรายงานต่างๆ
หากระบบดังกล่าวไม่สามารถใช้งานได้ บริษัทฯได้กำหนดวิธี
และมาตรการรองรับในการแก้ไขไว้แล้ว

+-----------------------------------------------------------------------+
| 1.9 ความเสี่ยงด้านการเงิน                                                 |
+-----------------------------------------------------------------------+

1.9.1 ความเสี่ยงจากอัตราแลกเปลี่ยน

บริษัทฯและบริษัทย่อยมีรายได้บางส่วนเป็นเงินสกุลต่างประเทศซึ่งได้รับมาจากการให้สิทธิค่าแฟรนไชส์และจากเอเย่นต์ท่องเที่ยวในต่างประเทศ
ซึ่งรายได้ดังกล่าวผันแปรตามอัตราแลกเปลี่ยน
แต่ในขณะเดียวกันบริษัทฯและบริษัทย่อยก็มีค่าใช้จ่ายบางประเภท เช่น
ค่าบริหารจัดการธุรกิจโรงแรม ค่าการใช้สิทธิ/ลิขสิทธิ์ในธุรกิจอาหารและเครื่องดื่ม (Franchise
Fee) เป็นเงินสกุลต่างประเทศ
ดังนั้นบริษัทฯจึงสามารถลดความเสี่ยงจากอัตราแลกเปลี่ยนนี้ได้โดยหักกลบรายได้และค่าใช้จ่ายที่เป็นเงินสกุลต่างประเทศ
(Natural Hedging) ซึ่งปัจจุบันค่าใช้จ่ายดังกล่าวมีสัดส่วนใกล้เคียงกับรายได้
ส่งผลให้ผลต่างจากอัตราแลกเปลี่ยนคิดเป็นมูลค่าที่ไม่เป็นสาระสำคัญเมื่อเทียบกับรายได้ทั้งหมดของบริษัทฯและบริษัทย่อย
ทำให้บริษัทฯไม่มีความจำเป็นที่จะต้องทำสัญญาซื้อขายเงินตราต่างประเทศล่วงหน้า
เพื่อป้องกันความเสี่ยงที่อาจจะเกิดขึ้นจากอัตราแลกเปลี่ยนนี้ อย่างไรก็ตาม บริษัท ฯ
ได้ทำการศึกษาเพิ่มเติมเพื่อรองรับกับรายได้ในรูปเงินตราต่างประเทศที่จะเติบโตในสัดส่วนที่สูงขึ้นในอนาคต

1.9.2 ความเสี่ยงด้านการเก็บเงินชำระหนี้จากลูกหนี้การค้า 

บริษัทฯและบริษัทย่อยมีความเสี่ยงในการเรียกเก็บเงินชำระหนี้จากลูกหนี้การค้า เช่น
เอเย่นต์ท่องเที่ยว หรือลูกค้าบริษัทรายใหญ่ เช่นเดียวกับผู้ประกอบการในธุรกิจโรงแรมรายอื่นๆ
อย่างไรก็ตามบริษัทฯและบริษัทย่อยมีฐานลูกหนี้การค้าที่หลากหลายและมีจำนวนมากรายซึ่งบริษัทฯและบริษัทย่อยไม่ได้ยึดติดกับฐานลูกหนี้การค้ากลุ่มใดกลุ่มหนึ่ง
และในอดีตไม่เคยได้รับความเสียหายอย่างเป็นสาระสำคัญจากหนี้สูญ
เนื่องจากบริษัทฯและบริษัทย่อยจะพิจารณาให้ระยะเวลาในการชำระหนี้ (เครดิตเทอม)
แก่ลูกหนี้การค้าเฉพาะรายที่ติดต่อกันมาเป็นระยะเวลาอย่างน้อย 3-5 ปี
สำหรับลูกหนี้การค้ารายใหม่ บริษัทฯและบริษัทย่อยจะกำหนดเป็นวงเงินที่จำกัดเท่านั้น
นอกจากนี้บริษัทฯและบริษัทย่อยได้วางเป้าหมายที่จะบริหารลูกหนี้ให้มีประสิทธิภาพ
โดยได้กำหนดเป้าหมายที่ชัดเจน และมีแผนการติดตามลูกหนี้ที่มีปัญหาอย่างมีประสิทธิภาพ

ณ วันที่ 31 ธันวาคม 2549 บริษัทฯและบริษัทย่อยมียอดลูกหนี้การค้าค้างชำระสุทธิเท่ากับ 549
ล้านบาท คิดเป็นร้อยละ 5 ของรายได้จากการดำเนินธุรกิจของบริษัทฯและบริษัทย่อย โดยร้อยละ
94.4 ของยอดลูกหนี้การค้าทั้งหมด (ก่อนหักค่าเผื่อหนี้สงสัยจะสูญ)
เป็นลูกหนี้การค้าค้างชำระน้อยกว่า 90 วัน
และบริษัทฯและบริษัทย่อยได้ตั้งค่าเผื่อหนี้สงสัยจะสูญไว้ร้อยละ 1.53 ของยอดลูกหนี้การค้าทั้งหมด
(ก่อนหักค่าเผื่อหนี้สงสัยจะสูญ)

1.9.3 ความเสี่ยงเกี่ยวกับอัตราดอกเบี้ย

ความเสี่ยงจากอัตราดอกเบี้ยเกิดจากความผันผวนของอัตราดอกเบี้ยในตลาด
ซึ่งจะส่งผลกระทบต่อผลการดำเนินงานและกระแสเงินสดของกลุ่มบริษัท
เนื่องจากอัตราดอกเบี้ยเงินกู้ยืมของบริษัท ฯ ส่วนใหญ่เป็นอัตราคงที่
โดยบริษัทมีเงินกู้ระยะยาวที่มีอัตราดอกเบี้ยลอยตัวจำนวนร้อยละ 36 ของเงินกู้ระยะยาวทั้งหมด

หากอัตราดอกเบี้ยมีการเปลี่ยนแปลงเพิ่มขึ้นร้อยละ 1
จะมีผลกระทบให้ดอกเบี้ยจ่ายของบริษัทฯและบริษัทย่อยเพิ่มขึ้นประมาณร้อยละ 0.17 ของรายได้

1.9.4 ความเสี่ยงจากการต้องปฏิบัติตามเงื่อนไขที่ต้องปฏิบัติและละเว้นปฏิบัติของหุ้นกู้ของบริษัทฯ

บริษัทฯมีหน้าที่ต้องดำรงอัตราส่วนหนี้สิน (Interest Bearing Debt) (“IBD”)
ต่อส่วนของผู้ถือหุ้นของบริษัทฯในอัตราไม่เกิน 1.75 : 1 ณ วันสิ้นงวดบัญชีในทุกๆไตรมาส
โดยคำนวณจากงบการเงินรวมของบริษัทฯที่มีผู้สอบบัญชีรับอนุญาตตรวจสอบและแสดงความเห็นแล้ว
โดย ณ วันที่ 31 ธันวาคม2549 บริษัทฯมีอัตราส่วนหนี้สินต่อส่วนของผู้ถือหุ้น (IBD/E)
ของบริษัทฯเท่ากับ 0.87 : 1